Rijeka, 29. veljače 2020.g.

**OBJAVA ZA MEDIJE**

**ZAPOČEO NEEDCOMPANY FESTIVAL U RIJECI**

***Jedna od najvažnijih predstavnica suvremenog europskog teatra, b****elgijska umjetnička skupina Needcompany u Rijeci priredila vrhunski umjetnički doživljaj*

Predstavom **„Koncert benda koji gleda u krivom smjeru“**, izložbom **„18 videa“** i uvodnim

**razgovorom** o iskustvu gledanja predstava belgijske umjetničke skupine **Needcompany**, u Rijeci je u subotu započeo **Needcompany festival** koji će trajati **do petka 6. ožujka**. Festival se održava u sklopu **Europske prijestolnice kulture** pod okriljem programskog pravca Doba moći koji se bavi ne samo poviješću Europe i Rijeke nego i sadašnjošću te specifičnom pozicijom umjetnosti u odnosu na moćne sile destrukcije i konstrukcije.

**Razgovorom do boljeg razumijevanja skupine Needcompany**

Program festivala započeo je uvodnim razgovorom kojem je **cilj bio uvesti publiku u iskustvo gledanja i promišljanja o suvremenom kazalištu i predstavama skupine Needcompany**.

U tom su uvodnom dijelu festivala sudjelovali **Jan Lauwers**, osnivač i voditelj belgijske umjetničke skupine Needcompany, **Nina Violić**, nagrađivanja kazališna i filmska glumica, dramska prvakinja HNK u Zagrebu, **Agata Juniku**, teatrologinja i docentica na Odsjeku za dramaturgiju Akademije dramske umjetnosti u Zagrebu, kazališni kritičar **Igor Ružić** i kazališni redatelj **Ivan Plazibat** koji je pohađao –  Venice Biennale Theatre Workshop Jan Lauwers 2015. Razgovor je moderirala **Nataša Antulov**, dramaturginja u HNK Ivana pl. Zajca koja radi i kao redateljica, dramaturginja i autorica na raznim kazališnim i filmskim projektima.

Sudionici su govorili **o iskustvu gledanja predstava koje prelaze granice i pritom miješaju različite izričaje, odnosno kazalište, ples, video umjetnost i glazbu**. Bilo je riječi i o nekim **specifičnostima** ove belgijske trupe kao što su **višejezičnost, ali i ispreplitanje intimnog i političkog odnosno privatnog i javnog aspekta života i javnog djelovanja**. Središnje pitanje razgovora bilo je kako otvoriti sva čula za **neobičnu estetiku, novu poetiku**, kako uživati u neočekivanom, šokantnom, pa čak i odbojnom što su sve karakteristike umjetničkog djelovanja ovih intrigantnih i ni po čemu običnih umjetnika.

Kustosica i povjesničarka umjetnosti **Ivana Meštrov** i voditeljica programskog pravca Slatko i slano Rijeke 2020, **Morana Matković** uvele su posjetitelje u izložbu **„18 videa“** koja je postavljena u prostoru DeltaLaba, u prizemlju zgrade na riječkoj Delti. Riječ je o izložbi dviju autorica, **Grace Ellen Barkey**, suosnivačice umjetničke skupine Needcompany i **Lot Lemm** koja se skupini priključila 1993. godine. Njih dvije poznate su pod umjetničkim imenom **Lemm&Barkey**, a ova se njihova izložba sastoji od **šest videoinstalacija** koje na specifičan način predstavljaju rad skupine Needcompany. Umjetnice su u svom radu angažirane u traženju radikalnih slika. **Izložba ostaje otvorena do 6. ožujka.**

**Sljubljivanje tragedije i zabave u snažnoj izvedbi o trudu umjetnika**

U večernjim satima prvog dana festivala publika je imala priliku pogledati i prvu izvedbu - **„Koncert benda koji gleda u krivom smjeru“ Maartena Seghersa.**

Predstava, čiji je Saghers redatelj i jedan od glumaca, a koja je odigrana u Hrvatskom kulturnom domu na Sušaku, donijela je temu trudakoji je nužan, portretirajući skupinu zapadnjačkih umjetnika koji beskonačno trče dalje.

*„Tragam za možebitnom tragedijom u pokušajima pop glazbenika da komuniciraju i umjetnika da ih se čuje. Ovdje se sljubljuju tragedija i zabava. Ne očekuje se da budu usklađeni; oni ne postoje jedno bez drugog. Izvođenje pop glazbe metafora je za ljudskost, društvo, sljubljivanje i zajedništvo (ili barem težnju i pokušaj da se to ostvari) ili poteškoće koje proizlaze iz okupljanja ljudi. Ovaj metaforički potencijal čini glazbu i zvuk političkim i narodnim djelovanjem. Urođeni optimizam zabave tragedija je neopaženog poetskog i političkog značaja“*, kaže **Saghers** o predstavi. Uz njega koji glumi gitarista i pjevača, u istoj je ulozi i **Rambout Willems** dok se **Nicolas Field** našao u ulozi bubnjara.

**Još dvije predstave u sklopu festivala Needcompany festivala**

**Festival Needcompany nastavlja se u Rijeci još dvjema predstavama** – **„Sve što je dobro“** i **„Zauvijek“**. Prvotna igra u dva termina - **3. i 4. ožujka, u HNK Ivana pl. Zajca s početkom u 19:30 sati**. Riječ je o predstavi koja je kreirana za EPK program, a nastala je u **koprodukciji RIJEKE 2020 u partnerstvu s HNK Ivana pl. Zajca, skupine Needcompany i njihovih partnera.**

Festival se zatvara predstavom **„Zauvijek“** autorice i koreografije Grace Ellen Barkey, a ova se završna izvedba održava **u HNK Ivana pl. Zajca 6. ožujka**.

**Ulaznice za predstave** mogu kupovatii preko [**online sustava Eventim**](https://www.eventim.hr/hr/izvodjac/needcompany-festival-2084/profile.html)**, u HNK Ivana pl. Zajca, u RiHubu** (Ivana Grohovca 1a), **a sat vremena prije početka predstave dostupne su na blagajni kazališta**. Za one koji kupe 8 ili više ulaznica, popust je **30%**. Za studente i umirovljenike popust je **40%.**

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42